b'\n_START_ARTICLE_\nTrifylia\n_START_PARAGRAPH_\nTrifylia (m.kreik. \xce\xa4\xcf\x81\xce\xb9\xcf\x86\xcf\x85\xce\xbb\xce\xaf\xce\xb1, lat. Triphylia) oli antiikin aikainen alue Eliin maakunnassa Peloponnesoksen niemimaan l\xc3\xa4nsirannikolla Kreikassa. Se k\xc3\xa4sitti maakunnan etel\xc3\xa4isimm\xc3\xa4n osan Messenian rajalla.\n_START_SECTION_\nMaantiede\n_START_PARAGRAPH_\nTrifylia k\xc3\xa4sitti Joonianmeren rannikolla olevan tasangon Kyparissionlahden rannalla. Trifylia oli pienin Eliin alueista, ja sen pinta-alaksi on arvioitu noin 600 neli\xc3\xb6kilometri\xc3\xa4. Trifylian pohjoispuolella sijaitsi Pisatis, it\xc3\xa4puolella Arkadia vuorineen ja etel\xc3\xa4puolella Messenia. Pisatiin ja Trifylian rajana pidettiin my\xc3\xb6hempin\xc3\xa4 aikoina Alfeios-jokea, mutta varhaisempina aikoina Pisatis oli ulottunut my\xc3\xb6s Alfeioksen etel\xc3\xa4puolelle, vaikkakin kaikki sen t\xc3\xa4rkeimm\xc3\xa4t kaupungit sijaitsivat joen pohjoispuolella. Trifylian ja Messenian rajajokena toimi puolestaan Neda._NEWLINE_Trifylian vuoria olivat Ossa pohjoisempana l\xc3\xa4hell\xc3\xa4 Olympiaa, Lapithas keskemm\xc3\xa4ll\xc3\xa4 ja Minthe etel\xc3\xa4osissa. N\xc3\xa4ist\xc3\xa4 Minthe, joka oli korkein, oli Haadeen kulttipaikka. Vuorelle nimens\xc3\xa4 antanut minttu oli pyhitetty Persefonelle.\n_START_SECTION_\nHistoria\n_START_PARAGRAPH_\nTrifylian alkuper\xc3\xa4isiksi asukkaiksi mainitaan paroreatait ja kaukonit. Kreikkalaisen perinteen mukaan alueen asuttivat mykenel\xc3\xa4isen kauden lopulla minyalaiset, jotka doorilaiset karkottivat Lakoniasta niin kutsutun doorilaisvaelluksen aikaan. N\xc3\xa4m\xc3\xa4 perustivat alueelle kuusi kaupunkia, ja onnistuivat s\xc3\xa4ilytt\xc3\xa4m\xc3\xa4\xc3\xa4n itsen\xc3\xa4isyytens\xc3\xa4 my\xc3\xb6s Messenian asuttaneita doorilaisia vastaan._NEWLINE_Trifylian k\xc3\xa4site vaikuttaa syntyneen kuitenkin vasta 300-luvulla eaa., eik\xc3\xa4 se n\xc3\xa4in esiinny viel\xc3\xa4 Herodotoksella tai Thukydideell\xc3\xa4. Kreikkalaisessa mytologiassa alue sai nimens\xc3\xa4 arkadialaisesta heeros Trifyloksesta. Antiikin aikana alueen nimi, \xe2\x80\x9dKolme heimoa\xe2\x80\x9d, selitettiin my\xc3\xb6s niin, ett\xc3\xa4 se viittasi aluetta asuttaneisiin kolmeen heimoon, jotka Strabonin mukaan olivat epealaiset, minyalaiset ja elisl\xc3\xa4iset. Trifylian asukkaista k\xc3\xa4ytettiin etnonyymi\xc3\xa4 Trifylios._NEWLINE_Eliin kaupunkivaltio valtasi Trifylian, samoin kuin Pisatiin alueen, viimeist\xc3\xa4\xc3\xa4n 700-luvulla eaa. T\xc3\xa4m\xc3\xa4n j\xc3\xa4lkeen kummatkin alueet olivat Eliin perioikialuetta. Toisessa messenialaissodassa trifylialaiset ja pisatislaiset kapinoivat Elist\xc3\xa4 vastaan ja avustivat messenialaisia, siin\xc3\xa4 miss\xc3\xa4 Elis sai apua Spartalta. My\xc3\xb6hempin\xc3\xa4 aikoina trifylialaiset eiv\xc3\xa4t en\xc3\xa4\xc3\xa4 juurikaan esiinny omana heimonaan. _NEWLINE_400-luvulla eaa. alueen kaupungit kapinoivat j\xc3\xa4lleen Elist\xc3\xa4 vastaan, nyt menestyksekk\xc3\xa4\xc3\xa4sti Spartan avustuksella. Elis sai alueet takaisin Spartan heikennytty\xc3\xa4 Leuktran taistelussa vuonna 371 eaa. My\xc3\xb6hemmin Eliin liitytty\xc3\xa4 Aitolian liittoon trifylialaiset kaupungit liittyiv\xc3\xa4t sen vihollisen Akhaian liiton puolelle. Rooman voitettua Akhaian liiton alue tuli muun Peloponnesoksen tavoin Rooman vallan alle._NEWLINE_Nykyinen, samalla seudulla sijaitseva Messenian alueyksik\xc3\xb6n osa Trifyl\xc3\xadan kunta on ottanut nimens\xc3\xa4 antiikin aikaisesta alueesta.'